钦定古今图书集成/方舆汇编/职方典/第1237卷 > 《邵州大禹山慈寿寺记》宋·陈伯震
## 钦定古今图书集成/方舆汇编/职方典/第1237卷 > 《邵州大禹山慈寿寺记》宋·陈伯震

予始读《地理志》云：“会稽之山有禹祠，相传其下有群
鸟耘其田”，则会稽尝有禹庙矣。后读老杜《忠州禹庙
诗》，谓其疏凿己控山巴，则忠州亦有禹庙矣。后又读
东坡《游涂山记》所见，谓乘四载之庙，而淮人相传，六
月六日为弧矢之旦，则涂山又有禹庙矣。今守官于
邵，观《图经》所载，邵阳之北四十五里，有大禹山，而庙
“在焉”，则邵州又有禹庙矣。岂非禹之功施于四海，而
神气则无不之也？大禹山之庙，居邵河六十六滩之
上，滩之为言，犹曰厄难云尔。盖其中水石相激，高下
不等，水涨则高者潜伏摧触舟楫，水缩则下者抵船
不得进。其甚处土人为之滩。商舟之往来过于滩者，
必祷于其庙而展敬乞灵焉。庙之设，不知其起于何
时。庙之旁，奉之者每难其人。有信士《梁瑫》者，于祠之
右营大圣堂，请浮屠焚诵，以为植福之所。后闻于有
司，移西路“秋田慈寿寺”额，于大圣堂之基，创为今寺，
以其徒宝实主之。是岁，宣和四年也。寺之初，惟佛殿
一馀，荫以茅茨。实既殁，有太平兴国寺慧温，以德行
孤高，为众推举。宝实之后，乃建钟楼，造三门，架斋堂，
立官厅，而规模成矣。既而温之嫡子善卫承嗣，未几
而退席。绍兴丁丑岁，其仲子善德，随缘演唱，晨香夕
灯，规行矩步，奉祀尤谨，而持律严甚。翻贝叶以证果，
业梵呗以度人。未几而檀施目开，四方商旅之过于
祠下者，捐金钱无所爱惜，寸寸而计，铢铢而积，然后
以所有者葺治其寺。殿庭房屋堂宇斋阁、厨库廊庑，
皆一新之。壁画天神罗汉之像，光耀夺目，金碧相照，
而寺之宏丽，乃为一方之冠。余推其意而言曰：“善德，
学佛者也，惟寂灭之为乐，戒定慧之为性。乌识所谓
致孝于鬼神，尽力于沟洫，何若是之勤耶？”盖在昔周
刘定公临洛汭而叹曰：“美哉禹功，明德远矣，微禹，吾
其鱼乎！”今乃知功之永赖，非特吾儒尊仰，而方外亦
祗于崇事，则善德固未可以《苾刍》而忽易之也，于是
乎书。乾道九年六月二十二日。